Διάταξη του Δικαστηρίου (ένατο τμήμα) της 6ης Οκτωβρίου 2021 [αίτηση του Landgericht Hamburg (Γερμανία) για την έκδοση προδικαστικής αποφάσεως] – TUIfly GmbH κατά FI, RE
(Υπόθεση C-253/21)1
[Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Αεροπορικές μεταφορές – Κανονισμός (ΕΚ) 261/2004 – Άρθρο 5 – Άρθρο 7 – Άρθρο 8, παράγραφος 3 – Άρνηση επιβιβάσεως, ματαίωση ή μεγάλη καθυστέρηση της πτήσεως – Αποζημίωση των επιβατών και παροχή βοήθειας σε αυτούς – Έννοια της «ματαιώσεως» – Ανακατεύθυνση της πτήσεως σε αερολιμένα ο οποίος δεν εξυπηρετεί την ίδια πόλη ή περιοχή με τον αερολιμένα με εκείνον για τον οποίο είχε γίνει η κράτηση – Εν συνεχεία μεταφορά των επιβατών με λεωφορείο]
Γλώσσα διαδικασίας: η γερμανική
Αιτούν δικαστήριο
Landgericht Hamburg
Διάδικοι στην υπόθεση της κύριας δίκης
TUIfly GmbH
κατά
FI, RE
Διατακτικό
Το άρθρο 5, παράγραφος 1, στοιχείο γ΄, το άρθρο 7, παράγραφος 1, και το άρθρο 8, παράγραφος 3, του κανονισμού (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91, έχουν την έννοια ότι, σε περίπτωση ανακατευθύνσεως πτήσεως και προσγειώσεώς της σε άλλον αερολιμένα από εκείνον για τον οποίο είχε γίνει η κράτηση, ο οποίος δεν εξυπηρετεί την ίδια πόλη ή περιοχή, μπορεί να θεμελιωθεί δικαίωμα του επιβάτη σε αποζημίωση λόγω ματαιώσεως της πτήσεως.
____________
1 ΕΕ C 289 της 19.7.2021.